b"\n_START_ARTICLE_\nCastell de Sherborne\n_START_SECTION_\nL'antic castell\n_START_PARAGRAPH_\nAl segle XII el bisbe de Salisbury, Roger de Caen va decidir fer-se un palau fortificat a la ciutat de Sherborne, que es va con\xc3\xa8ixer amb el nom de Sherborne Castle. Despr\xc3\xa9s de morir aquest propietari l'edifici va ser patrimoni del bisbat._NEWLINE_Sir Walter Raleigh, quan anava de pas cap a Plymouth, va veure el castell i li va agradar; llavors la reina Elisabet I d'Anglaterra li va regalar el 1592. En lloc de gastar-se els diners en reparacions, Raleigh va fer construir una zona nova afegida a l'antiga, el Sherborne Lodge, que havia de ser apte per a rebre visites de luxe. Aquesta nova construcci\xc3\xb3 era un conjunt rectangular de quatre pisos d'al\xc3\xa7ada que no va estar acabat fins al 1594. Tenia quatre torres poligonals, un a cada cant\xc3\xb3, com si hagu\xc3\xa9s de servir tant per finalitats defensives com per a resid\xc3\xa8ncia noble. L'entrada estava dissimulada en una de les torres per no trencar la simetria de la fa\xc3\xa7ana, que tenia una porxada central._NEWLINE_El 1617, durant l'empresonament de Raleigh a la Torre de Londres, el rei Jaume I va traspassar la propietat a sir John Digby, comte de Bristol. En els seg\xc3\xbcents anys, per tal de fer una resid\xc3\xa8ncia fixa de la fam\xc3\xadlia Digby, el comte va odenar la construcci\xc3\xb3 de quatre ales, mantenint l'estil original.\n_START_SECTION_\nEl castell nou\n_START_PARAGRAPH_\nEn esclatar la guerra civil el castell va ser atacat i destru\xc3\xaft pel general Thomas Fairfax, que comandava les forces del parlament, el 1645. En algun moment es va reconstruir la resid\xc3\xa8ncia. A mitjan segle XVIII, el bar\xc3\xb3 William Digby, a petici\xc3\xb3 dels seus hereus i del poeta Alexander Pope, va obrir_NEWLINE_els jardins i el llac artificial, creat el 1753 pel paisatgista Capability Brown, per separar el castell vell del nou._NEWLINE_En la primera guerra mundial, el castell va ser emprat com a hospital de la Creu Roja i en la segona guerra mundial va allotjar l'oficina dels comandaments que van preparar les maniobres del dia D._NEWLINE_El castell nou encara est\xc3\xa0 habitat per\xc3\xb2 s'obre a les visites els dissabtes i es pot llogar les habitacions com si fos un hotel. Els jardins tamb\xc3\xa9 estan oberts al p\xc3\xbablic i estan catalogats en el Registre de Parcs Hist\xc3\xb2rics com a patrimoni nacional de grau I. De vegades es lloga per celebrar-hi esdeveniments, concerts o focs artificials. El castell vell va ser cedit a l'estat brit\xc3\xa0nic."